Hverken FDM eller Vejdirektoratet mener, det er muligt at sikre landets motorvejsbroer mod, at der kan kastes sten eller andre genstande ned på trafikken.

Annonce

Siden weekenden har mange efterspurgt hegn og videoovervågning på broerne. Men det er både dyrt og urealistisk at forsøge at hindre stenkastene, mener Forenede Danske Motorejere, FDM. - Vi ser det som urealistisk at montere hegn på samtlige landets broer. Og det er jo ikke gjort med motorvejsbroerne. Der er alle mulige andre vejbroer, fodgængerbroer og jernbanebroer. Det vil koste rigtig mange penge, siger juridisk konsulent Dennis Lange og påpeger, at gerningsmænd vil kunne klippe hegn i stykker og smide sten ned alligevel.